Document ID: 32008R0721

A BIZOTTSÁG 721/2008/EK RENDELETE
(2008. július 25.)
a piros karotinban gazdag Paracoccus carotinifaciens baktériumból előállított készítmény takarmányadalékként való engedélyezéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékok takarmányokban történő felhasználásának engedélyezéséről, valamint az engedélyek kibocsátásának feltételeiről és eljárásairól.
(2)
Az 1831/2003/EK rendelet 7. cikkével összhangban kérelmet nyújtottak be az e rendelet mellékletében szereplő készítmény engedélyezésére vonatkozóan. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
(3)
A kérelem az „érzékszervi tulajdonságokat javító adalékok” kategóriába sorolandó, a piros karotinban gazdag Paracoccus carotinifaciens (NITE SD 00017) baktérium elpusztított, szárított sejtjeiből előállított készítménynek a lazacok és pisztrángok takarmányában adalékként történő felhasználásának engedélyezésére vonatkozik.
(4)
Az Európai Élelmiszer-biztonsági Hatóság (a továbbiakban: hatóság) 2007. szeptember 18-i véleményében (2) megállapította, hogy a Paracoccus carotinifaciens (NITE SD 00017) piros karotinban gazdag baktérium elpusztított, szárított sejtjeiből előállított készítmény nincs káros hatással az állatok és az emberek egészségére vagy a környezetre, és kedvező hatást gyakorol az állati eredetű termékekre. A hatóság továbbá arra a következtetésre jutott, hogy a készítmény nem jelent más olyan kockázatot, amely az 1831/2003/EK rendelet 5. cikke (2) bekezdése értelmében kizárná az engedélyezést. A hatóság javaslatot tett a maximális szermaradék-határértékre vonatkozóan. Úgy vélte, hogy a forgalomba hozatalt követően különleges nyomonkövetési követelményekre nincs szükség. Emellett az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmányadalék analitikai módszeréről szóló jelentést is ellenőrizte.
(5)
Az említett készítmény vizsgálata azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.
(6)
Az ebben a rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben meghatározott, az „érzékszervi tulajdonságokat javító adalékok” kategóriába és az „a) ii. színezékek, takarmányozás esetén az állati eredetű élelmiszert megszínező anyagok” funkcionális csoportba tartozó készítmény takarmányadalékként való használata a mellékletben meghatározott feltételek mellett engedélyezve van.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 25-én.

Labels: 20
17
0
6